#### E L Ő T E R J E S Z T É S

**Szombathely Megyei Jogú Város Közgyűlésének 2022. május 26-i ülésére**

**Javaslat a Magyarország helyi önkormányzatairól szóló 2011. évi CLXXXIX. törvény 71. § (2) bekezdésének végrehajtásával kapcsolatos döntések meghozatalára**

A Tisztelt Közgyűlés a 2022. januári ülésén tárgyalta a polgármester illetményét érintő jogszabályváltozásokról szóló tájékoztatót, tekintettel arra, hogy az egyes kulturális tárgyú és egyéb törvények módosításáról szóló 2021. évi CXLVIII. törvény módosította a Magyarország helyi önkormányzatairól szóló 2011. évi CLXXXIX. törvénynek (a továbbiakban: Mötv.) a polgármester díjazására vonatkozó szakaszait.

Az Mötv. 71. § (2) bekezdésének 2022. január 1. napjától hatályos rendelkezése értelmében „a megyei jogú város polgármestere … megbízatásának időtartamára havonta illetményre jogosult, amelynek összege 1 300 000 forint”. Ez az Mötv-ben rögzített összeg 2022. január 1. napját megelőzően 997.200,- Ft volt.

Az Mötv. 71. § (6) bekezdése alapján a főállású polgármester havonta az illetményének 15 %-ában meghatározott összegű költségtérítésre is jogosult. A jogszabályváltozás alapján megyei jogú városokban a költségtérítés összege bruttó 149.580,- Ft-ról bruttó 195.000,- Ft-ra emelkedett.

A januári előterjesztésben a törvényi változás ellenére – tekintettel önkormányzatunk költségvetési helyzetére - nem tettem javaslatot a polgármesteri illetmény megemelésére, ugyanakkor felhívtam a Tisztelt Közgyűlés figyelmét arra, hogy amennyiben a Vas Megyei Kormányhivatal törvényességi felügyelet körében felhívással él a polgármesteri illetmény tárgyában megalkotott Mötv. módosításban foglaltak végrehajtása érdekében, akkor a felhívásban foglaltak alapján az ügyet újra előterjesztem azzal, hogy az illetmény emeléséből adódó különbözetet korábbi nyilatkozataimnak megfelelően jótékony célra vagy önkormányzati feladatokra fogom fordítani.

Az előterjesztésben foglaltakat a Tisztelt Közgyűlés a 21/2022. (I.27.) Kgy. számú határozatában tudomásul vette.

A Vas Megyei Kormányhivatal a 21/2022. (I.27.) Kgy. sz. határozatra a 2022. május 10. napján kelt szakmai véleményében reagált, amelyben rögzítésre került, hogy „a törvényi szabályozásból adódóan – álláspontunk szerint – az illetmény összege tekintetében a munkáltatói jogot gyakorló képviselő-testületnek (közgyűlésnek) jogszerűen nincs mérlegelési joga, az illetmény összegéről határozatban kell döntenie.” „Véleményünk szerint a képviselő-testület, közgyűlés akkor jár el az Mötv. 9. §-ában megfogalmazottak szerint jóhiszeműen és akkor gyakorolja munkáltatói jogát társadalmi rendeltetésének megfelelően, ha a polgármester törvényes illetményét önkéntes jogkövetéssel biztosítja.”

A fentiekre tekintettel az Mötv. 71. § (2) bekezdésének végrehajtásával kapcsolatos kérdést ismételten a Tisztelt Közgyűlés elé terjesztem, és a jogkövető magatartás érdekében javaslatot teszek a polgármesteri illetmény Mötv-nek megfelelő, 2022. június 1. napjától történő megemelésére, ismételten hangsúlyozva, hogy az emelésből adódó illetménykülönbözetet jótékony célokra, önkormányzati feladatellátásra, illetve egyéb közcélra kívánom fordítani.

Ezzel egyidejűleg dönteni szükséges az alpolgármesterek illetményéről is. Az Mötv. 80. § (1) bekezdése értelmében ugyanis a főállású alpolgármester illetményének összegét a polgármester illetménye 70 – 90 %-a közötti összegben a képviselő-testület állapítja meg. Az Mötv. 80. § (3) bekezdés pedig rögzíti, hogy a főállású alpolgármester havonta az illetményének 15 %-ában meghatározott összegű költségtérítésre jogosult.

Az alpolgármesteri juttatásokat a 479-480-481/2019. (X.31.) Kgy. számú határozatok állapították meg: az alpolgármesteri illetmény a polgármester illetménye 90 %-ának megfelelő összegű havi bruttó 897.500,- Ft volt eddig. Az alpolgármesterek illetménye - a polgármesteri illetmény 90 %-át alapul véve - bruttó 1.170.000,- Ft-ra, a költségtérítés pedig bruttó 134.625,- Ft-ról 175.500,- Ft-ra emelkedik. Alpolgármester urak úgy nyilatkoztak, hogy az illetménykülönbözet tekintetében hozzám hasonlóan fognak eljárni, az emelésből adódó illetménykülönbözetet jótékony célokra, önkormányzati feladatellátásra, illetve egyéb közcélra kívánják fordítani.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2022. május 19.**

 **/: Dr. Nemény András :/**

**I.**

**HATÁROZATI JAVASLAT**

**………./2022. (V.26.) Kgy. sz. határozat**

1./ Szombathely Megyei Jogú Város Közgyűlése a 478/2019. (X.31.) Kgy. számú határozat 1./ és 2./ pontját úgy módosítja, hogy Dr. Nemény András polgármester 2022. június 1. napjától kezdve

- az Mötv. 71. § (2) bekezdése alapján havonta bruttó 1.300.000,- Ft összegű illetményre és

- az Mötv. 71. § (6) bekezdése alapján havonta bruttó 195.000,- Ft összegű költségtérítésre jogosult.

2./ Szombathely Megyei Jogú Város Közgyűlése tudomásul veszi, hogy Dr. Nemény András polgármester az 1. / pont szerinti emelésből adódó illetménykülönbözetnek megfelelő összeget jótékony célra, önkormányzati feladatok finanszírozására, illetve egyéb közcélra kívánja fordítani.

3./ A Közgyűlés felkéri a jegyzőt a szükséges munkáltatói iratok elkészítésére.

**Felelős:** Dr. Károlyi Ákos jegyző

(A végrehajtás előkészítéséért:

 Nagyné Dr. Gats Andrea, a Jogi, Képviselői és Hatósági Osztály vezetője,

 Stéger Gábor, a Közgazdasági és Adó Osztály vezetője)

**Határidő:** 2022. június 1.

**II.**

**HATÁROZATI JAVASLAT**

**………./2022. (V.26.) Kgy. sz. határozat**

1./ Szombathely Megyei Jogú Város Közgyűlése a 479/2019. (X.31.) Kgy. számú határozat 1./ és 2./ pontját úgy módosítja, hogy Dr. László Győző főállású alpolgármester 2022. június 1. napjától

- az Mötv. 80. § (1) bekezdése alapján havonta – a polgármester illetménye 90 %-ának megfelelő összegű - bruttó 1.170.000,- Ft illetményre és

- az Mötv. 80. § (3) bekezdése alapján havonta illetményének 15%-ában meghatározott összegű, azaz bruttó 175.500,- Ft költségtérítésre jogosult.

2./ Szombathely Megyei Jogú Város Közgyűlése tudomásul veszi, hogy Dr. László Győző alpolgármester az emelésből adódó illetménykülönbözetnek megfelelő összeget jótékony célra, önkormányzati feladatok finanszírozására, illetve egyéb közcélra kívánja fordítani.

3./ A Közgyűlés felkéri a polgármestert a szükséges munkáltatói intézkedések megtételére.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi, Képviselői és Hatósági Osztály vezetője,

 Stéger Gábor, a Közgazdasági és Adó Osztály vezetője)

**Határidő:** 2022. június 1.

**III.**

**HATÁROZATI JAVASLAT**

**………./2022. (V.26.) Kgy. sz. határozat**

1./ Szombathely Megyei Jogú Város Közgyűlése a 480/2019. (X.31.) Kgy. számú határozat 1./ és 2./ pontját úgy módosítja, hogy Dr. Horváth Attila főállású alpolgármester 2022. június 1. napjától

- az Mötv. 80. § (1) bekezdése alapján havonta – a polgármester illetménye 90 %-ának megfelelő összegű - bruttó 1.170.000,- Ft illetményre és

- az Mötv. 80. § (3) bekezdése alapján havonta illetményének 15%-ában meghatározott összegű, azaz bruttó 175.500,- Ft költségtérítésre jogosult.

2./ Szombathely Megyei Jogú Város Közgyűlése tudomásul veszi, hogy Dr. Horváth Attila alpolgármester az emelésből adódó illetménykülönbözetnek megfelelő összeget jótékony célra, önkormányzati feladatok finanszírozására, illetve egyéb közcélra kívánja fordítani.

3./ A Közgyűlés felkéri a polgármestert a szükséges munkáltatói intézkedések megtételére.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi, Képviselői és Hatósági Osztály vezetője,

 Stéger Gábor, a Közgazdasági és Adó Osztály vezetője)

**Határidő:** 2022. június 1.

**IV.**

**HATÁROZATI JAVASLAT**

**………./2022. (V.26.) Kgy. sz. határozat**

1./ Szombathely Megyei Jogú Város Közgyűlése a 481/2019. (X.31.) Kgy. számú határozat 1./ és 2./ pontját úgy módosítja, hogy Horváth Soma Ádám főállású alpolgármester 2022. június 1. napjától

- az Mötv. 80. § (1) bekezdése alapján havonta – a polgármester illetménye 90 %-ának megfelelő összegű - bruttó 1.170.000,- Ft illetményre és

- az Mötv. 80. § (3) bekezdése alapján havonta illetményének 15%-ában meghatározott összegű, azaz bruttó 175.500,- Ft költségtérítésre jogosult.

2./ Szombathely Megyei Jogú Város Közgyűlése tudomásul veszi, hogy Horváth Soma Ádám alpolgármester az emelésből adódó illetménykülönbözetnek megfelelő összeget jótékony célra, önkormányzati feladatok finanszírozására, illetve egyéb közcélra kívánja fordítani.

3./ A Közgyűlés felkéri a polgármestert a szükséges munkáltatói intézkedések megtételére.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi, Képviselői és Hatósági Osztály vezetője,

 Stéger Gábor, a Közgazdasági és Adó Osztály vezetője)

**Határidő:** 2022. június 1.